喜雨次韻翁常之苦熱吟
作者：許及之
朝代：宋

paragraphs: 羲和不弭馭，炎帝方秉機。
孰不愛趙衰，誰肯觸武威。
豈知鑠金石，乃得齊璿璣。
鹿角甫云解，葵箑無停揮。
萬寶成南訛，一枕安北扉。
殿閤施餘薰，茅茨溥增輝。
鼎鼎百年內，咄咄七十稀。
臨流抒我懷，新浴振我衣。
雷雨急生凉，天恩覺淪肌。
詩來取靜勝，句到不吾欺。
盛服思客位，重鎧念邊陲。
當暑如懷秋，秋至勿興悲。